### NN 11/2015 (30.1.2015.), Odluka o posebnim aktivnostima u provedbi Sporazuma o mjerama za ublažavanje financijskih teškoća određenog dijela građana koji su ovršenici u postupcima prisilne naplate tražbina male vrijednosti na novčanim sredstvima

VLADA REPUBLIKE HRVATSKE

217

Na temelju članka 1. stavka 2., članka 8. i članka 31. stavka 2. Zakona o Vladi Republike Hrvatske (»Narodne novine«, br. 150/2011 i 119/2014), a u vezi s točkom VII. Sporazuma o mjerama za ublažavanje financijskih teškoća određenog dijela građana koji su ovršenici u postupcima prisilne naplate tražbina male vrijednosti na novčanim sredstvima, koji je Vlada Republike Hrvatske prihvatila Odlukom o prihvaćanju Prijedloga sporazuma o mjerama za ublažavanje financijskih teškoća određenog dijela građana koji su ovršenici u postupcima prisilne naplate tražbina male vrijednosti na novčanim sredstvima, klase: 022-03/15-04/10, urbroja: 50301-04/04-15-2, od 15. siječnja 2015. godine, Vlada Republike Hrvatske je na sjednici održanoj 29. siječnja 2015. godine donijela

ODLUKU

O POSEBNIM AKTIVNOSTIMA U PROVEDBI SPORAZUMA O MJERAMA ZA UBLAŽAVANJE FINANCIJSKIH TEŠKOĆA ODREĐENOG DIJELA GRAĐANA KOJI SU OVRŠENICI U POSTUPCIMA PRISILNE NAPLATE TRAŽBINA MALE VRIJEDNOSTI NA NOVČANIM SREDSTVIMA

I.

U cilju provedbe Sporazuma o mjerama za ublažavanje financijskih teškoća određenog dijela građana koji su ovršenici u postupcima prisilne naplate tražbina male vrijednosti na novčanim sredstvima, koji je Vlada Republike Hrvatske prihvatila Odlukom o prihvaćanju Prijedloga sporazuma o mjerama za ublažavanje financijskih teškoća određenog dijela građana koji su ovršenici u postupcima prisilne naplate tražbina male vrijednosti na novčanim sredstvima, klase: 022-03/15-04/10, urbroja: 50301-04/04-15-2, od 15. siječnja 2015. godine (u daljnjem tekstu: Sporazum) nalaže se tijelima koja upravljaju trgovačkim društvima i drugim pravnim osobama od strateškog interesa za Republiku Hrvatsku, kao i trgovačkim društvima od posebnog interesa u kojima Republika Hrvatska ima većinski udio, sukladno točki II. Odluke o utvrđivanju popisa trgovačkih društava i drugih pravnih osoba od strateškog i posebnog interesa za Republiku Hrvatsku (»Narodne novine«, broj 120/2013), te trgovačkim društvima koja je osnovala Republika Hrvatska i javnim ustanovama koje je osnovala Republika Hrvatska, a koji su kao potpisnici Sporazuma u svojstvu Prihvatljivih vjerovnika iz skupine A navedeni u Popisu koji je sastavni dio ove Odluke, da bez odgađanja izvrše aktivnosti iz Sporazuma koje se prema istom odnose na vjerovnike, a posebice da:

– revidiraju postupke prisilne naplate koje vode protiv Prihvatljive kategorije dužnika,

– otpuste/otpišu dugove Prihvatljivoj kategoriji dužnika i povuku predmetne prijedloge za ovrhu, odnosno povuku osnove za plaćanje iz provedbe, te

– revidiraju poslovnu politiku u skladu s ovom Odlukom i Sporazumom.

II.

Predlaže se tijelima iz točke I. ove Odluke da ne iniciraju pokretanje postupaka prisilne naplate u kojima visina troška postupka premašuje iznos glavnice koja se utužuje, odnosno da ukoliko ipak odluče pokrenuti postupak prisilne naplate dugova građana u tu svrhu ne angažiraju pružatelje odvjetničkih usluga, već da angažiraju djelatnike svojih unutarnjih ustrojstvenih jedinica u čijoj je nadležnosti obavljanje pravnih poslova, a u cilju izbjegavanja generiranja dodatnih troškova.

III.

Ministarstvo financija – Porezna uprava pristupit će Sporazumu kao vjerovnik iz skupine A, te će prema dužnicima koji sukladno odredbama Sporazuma ispunjavaju Kriterij A primijeniti mjere za ublažavanje financijskih teškoća određenog dijela građana koji su ovršenici u postupcima prisilne naplate tražbina male vrijednosti na novčanim sredstvima u odnosu na potraživanja po osnovi dospjelog, a neplaćenog poreznog duga evidentiranog u Očevidniku redoslijeda osnova za plaćanje kod Financijske agencije u ukupnom iznosu od najviše 25.000,00 kuna na dan 30. rujna 2014. godine, pri čemu iznos duga uključuje glavnicu i sve troškove, a ne uključuje kamate na evidentirani iznos duga, te za isti odobriti otpust/otpis u cijelosti.

U odnosu na dužnike koji sukladno odredbama Sporazuma ispunjavaju Kriterij B, Ministarstvo financija – Porezna uprava ima pravo primijeniti mjere za ublažavanje financijskih teškoća određenog dijela građana koji su ovršenici u postupcima prisilne naplate tražbina male vrijednosti na novčanim sredstvima predviđene odredbama Sporazuma i vezanih akata u odnosu na potraživanja po osnovi dospjelog, a neplaćenog poreznog duga evidentiranog u Očevidniku redoslijeda osnova za plaćanje kod Financijske agencije u ukupnom iznosu od najviše 25.000,00 kuna na dan 30. rujna 2014. godine, pri čemu iznos duga uključuje glavnicu i sve troškove, a ne uključuje kamate na evidentirani iznos duga, te za isti odobriti otpust/otpis u cijelosti.

IV.

Nalaže se Upravi Financijske agencije da podnese zasebno izvješće o visini ukupno evidentirane naknade za obavljanje poslova prisilne naplate na dan 30. rujna 2014. godine, i to po osnovi prisilne naplate osnova za plaćanje u odnosu na dužnike koji zadovoljavaju kriterij visine i vrste duga na dan 30. rujna 2014. godine sukladno odredbama Sporazuma.

Nalaže se Upravi Financijske agencije da u slučaju opoziva osnove za plaćanje/obustave ovrhe/odgode ovrhe zbog otpusta/otpisa duga ili odgode ovrhe sukladno odredbama Sporazuma, Financijska agencija ne naplaćuje naknadu za obustavu/odgodu/opoziv te osnove za plaćanje, te obustavi naplatu ostalih evidentiranih naknada vezanih uz provedbu ovrhe na novčanim sredstvima po toj osnovi za plaćanje. Ako je, nakon otpusta/otpisa duga, odnosno odgode ovrhe sukladno odredbama Sporazuma, u Očevidniku redoslijeda osnova za plaćanje dužniku ostala samo naknada Financijske agencije za provedbu prisilne naplate, a dužnik nema više niti jednu evidentiranu neizvršenu osnovu za plaćanje, Financijska agencija će obustaviti naplatu takve naknade.

Ako se nastavi provedba ovrhe po osnovi za plaćanje za koju je bila odobrena odgoda ovrhe, Financijska agencija će nastaviti i s naplatom svih nenaplaćenih naknada za provedbu ovrhe po toj osnovi za plaćanje.

V.

Osniva se Radna skupina za koordinaciju i nadzor provedbe Sporazuma te predlaganje drugih mjera potrebnih za ostvarenje ciljeva iz Sporazuma u sastavu predstavnika Ministarstva socijalne politike i mladih, Ministarstva financija, Ministarstva financija – Porezne uprave, Ministarstva pravosuđa i Financijske agencije.

Radnom skupinom predsjeda predstavnik Ministarstva socijalne politike i mladih, dok je zamjenik predsjednika predstavnik Ministarstva financija.

Ministarstvo socijalne politike i mladih obavlja stručne i administrativne poslove za Radnu skupinu, te operativno prati i koordinira implementaciju Sporazuma.

Zadužuju se čelnici tijela iz stavka 1. ove točke da u roku od 7 dana od dana donošenja ove Odluke dostave Ministarstvu socijalne politike i mladih popis svojih predstavnika.

VI.

U cilju provedbe Sporazuma upućuju se svi sudionici u postupcima na hitno postupanje.

VII.

Pozivaju se sve osobe u svojstvu vjerovnika da u svome postupanju implementiraju načela i vrijednosti predmetnog Sporazuma i vezanih akata i time doprinesu ostvarivanju utvrđenih ciljeva.

VIII.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/15-04/25

Urbroj: 50301-05/16-15-3

Zagreb, 29. siječnja 2015.

Predsjednik

Zoran Milanović, v. r.

**PRILOG 1.**

POPIS TRGOVAČKIH DRUŠTAVA I DRUGIH PRAVNIH OSOBA OD STRATEŠKOG I POSEBNOG INTERESA ZA REPUBLIKU HRVATSKU, TRGOVAČKIH DRUŠTAVA KOJE JE OSNOVALA REPUBLIKA HRVATSKA I JAVNIH USTANOVA KOJE JE OSNOVALA REPUBLIKA HRVATSKA

|  |  |
| --- | --- |
| Popis trgovačkih društava i drugih pravnih osoba od strateškog i posebnog interesa za Republiku Hrvatsku, trgovačkih društava koje je osnovala Republika Hrvatska i javnih ustanova koje je osnovala Republika Hrvatska\* | |
| NAZIV | OIB |
| Hrvatske autoceste d.o.o. | 57500462912 |
| Fond za naknadu oduzete imovine | 64899829392 |
| Hrvatska radiotelevizija | 68419124305 |
| PLINACRO d.o.o. | 69401829750 |
| H Š d.o.o. | 69693144506 |
| AUTOCESTA RIJEKA-ZAGREB, d.d. | 96330310281 |
| AGRODUHAN d.o.o. | 97446273531 |
| INFORMATIVNI CENTAR VIROVITICA d.o.o. | 01156745523 |
| RAZNE USLUGE d.o.o. – u likvidaciji | 02416091389 |
| KOMING d.o.o. | 17278203374 |
| PODRAVKA d.d. | 18928523252 |
| Financijska agencija | 85821130368 |
| CROATIA osiguranje d.d. | 26187994862 |
| HEP d.d. | 28921978587 |
| ĐURO ĐAKOVIĆ PRIJENOSNICI I UREĐAJI, d.d. »u stečaju« | 29432626793 |
| BADEL 1862 d.d. | 36749512860 |
| Centar za restrukturiranje i prodaju | 38083028711 |
| Državna ergela Đakovo i Lipik | 59493690843 |
| ACI d.d. | 17195049659 |
| HP d.d. | 87311810356 |
| HRVATSKI ZAVOD ZA ZDRAVSTVENO OSIGURANJE | 02958272670 |
| Hrvatska lutrija d.o.o. | 27905228158 |
| HOTEL MEDENA d.d. ZA HOTELIJERSTVO | 15293296133 |
| Hrvatska regulatorna agencija za mrežne djelatnosti | 87950783661 |
| PLETER – USLUGE d.o.o. | 50056328499 |
| HŽ INFRASTRUKTURA d.o.o. | 39901919995 |
| PCE, d.o.o. | 77170670093 |
| RUBINI d.o.o. | 26716863643 |
| HŽ PUTNIČKI PRIJEVOZ d.o.o. | 80572192786 |
| Arheološki muzej Istre | 76185043859 |
| TOP-TERME d.o.o. | 93566581281 |
| AKD-Zaštita d.o.o. | 09253797076 |
| HRVATSKI VETERINARSKI INSTITUT | 29059177553 |
| KONČAR, d.d. | 45050126417 |
| RADIO ZLATAR, d.o.o. | 00864421872 |
| JAVNA USTANOVA PARK PRIRODE PAPUK | 09100391705 |
| Javna ustanova Nacionalni park Plitvička jezera | 91109303119 |
| ARBUROŽA d.o.o. | 65785118677 |
| PEKOM, d.o.o. | 97537222719 |
| PODUZETNIČKA ZONA PISAROVINA d.o.o. | 92007750348 |
| RADIO OGULIN d.o.o. | 09873730926 |
| IMPERIAL d.d. | 90896496260 |
| LAGUNA COMMERCE d.d. u stečaju | 30191178490 |
| KONČAR – UGOSTITELJSKA OPREMA, d.o.o. u likvidaciji | 68615683039 |
| SLOGA IMK d.d. »u stečaju« | 96668788087 |
| Lučka uprava Rijeka | 60521475400 |
| NARODNE NOVINE d.d. | 64546066176 |
| SUNČANI HVAR d.d. | 29834131149 |
| NISKOGRADNJA d.o.o. | 23210692018 |
| NAMA, d.d. – u stečaju | 62708258549 |
| HRVATSKA BANKA ZA OBNOVU I RAZVITAK | 26702280390 |
| HRVATSKO NARODNO KAZALIŠTE U ZAGREBU | 10852199405 |
| RIJEČKA RAZVOJNA AGENCIJA PORIN d.o.o. | 29183761133 |
| MIH d.o.o. | 69558459427 |
| URIHO – Ustanova za profesionalnu rehabilitaciju i zapošljavanje osoba s invaliditetom | 77931216562 |
| Hrvatske ceste d.o.o. | 55545787885 |
| AGENCIJA ZA PRAVNI PROMET I POSREDOVANJE NEKRETNINAMA | 69331375926 |
| INA, d.d. | 27759560625 |
| KAMIČAK d.o.o. | 15016003634 |
| Hrvatske vode, pravna osoba za upravljanje vodama | 28921383001 |
| JADROPLOV d.d. | 54431828108 |
| PLOVPUT d.o.o. | 14480721492 |
| HRVATSKI ZAVOD ZA MIROVINSKO OSIGURANJE | 84397956623 |
| Leksikografski zavod Miroslav Krleža | 49894241709 |

\* Popis trgovačkih društava i drugih pravnih osoba od strateškog i posebnog interesa za Republiku Hrvatsku, trgovačkih društava koje je osnovala Republika Hrvatska i javnih ustanova koje je osnovala Republika Hrvatska nije konačan i podložan je naknadnim izmjenama i dopunama.

11 30.01.2015 Odluka o posebnim aktivnostima u provedbi Sporazuma o mjerama za ublažavanje financijskih teškoća određenog dijela građana koji su ovršenici u postupcima prisilne naplate tražbina male vrijednosti na novčanim sredstvima